Parlement maak gereed vir enige staatsrede-ontwrigtingPres. Cyril Ramaphosa (Foto: Phando Jikelo/ANA) ‘n Senior parlementêre sekerheidsamptenaar het Maandagaand tot byna middernag met die parlementêre uitsmyters (die sogenaamde withemde) agter geslote deure in ‘n komiteekamer van die parlement vergader, glo om vir die moontlike ontwrigting van pres. Cyril Ramaphosa se staatsrede deur die EFF voor te berei. Na wat Maroela Media verneem het die vergadering tussen die senior parlementêre sekerheidsamptenaar Deon van der Spuy en die withemde van omtrent 19:00 af plaasgevind en tot ná 23:00 geduur. Dit volg op vroeëre waarskuwings van die EFF dat hulle dit oorweeg om die staatsrede te ontwrig tensy Ramaphosa volledige besonderhede verskaf oor sommige van sy optredes as adjunkpresident, ANC-onderleier, ANC-leierskandidaat en ANC-leier waaroor hulle bedenkinge het. Die afgelope paar weke was die EFF redelik stil oor hul planne en korrespondensie vandag met die EFF-hoofsweep, Floyd Shivambu, oor of hulle met hul voornemens voortgaan, het tot dusver geen definitiewe antwoord opgelewer nie. Die EFF het al verskeie kere in die verlede die staatsrede ontwrig, en in 2015 het dit uitgeloop op grootskaalse geweld tussen die EFF en die withemde, tot die punt dat die bejaarde EFF-LP Reneilwe Mashabela se kakebeen deur die parlementêre uitsmyters gebreek is. Sedertdien het sowel die EFF as die parlement baie minder uitgesproke geraak oor hul planne om mekaar die stryd aan te sê. Navrae aan die parlement se woordvoerder, Moloto Mothapo, oor Van der Spuy se laatnagvergadering met die uitsmyters is teen laatmiddag nog nie beantwoord nie. Die staatsrede vind Donderdagaand om 19:00 plaas.